REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj: 06-2/20-21

11. februar 2021. godine

B e o g r a d

Z A P I S N I K

PETE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 3. FEBRUARA 2021. GODINE

 Sednica je počela u 13,15 časova.

 Sednicom je predsedavao Veroljub Arsić, predsednik Odbora.

 Pored predsedavajućeg, sednici su prisustvovali članovi Odbora: Aleksandra Tomić, Dragomir Karić, Tihomir Petković, Vesna Stambolić, Snežana Petrović, Nataša Ljubišić, Zoran Tomić, Ivana Popović, Ana Beloica, Snežana Paunović, Uglješa Marković i Vojislav Vujić.

 Sednici su prisustvovali zamenici odsutnih članova Odbora: Branimir Jovanović (zamenik člana Odbora Jasmine Karanac), Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krste Janjuševića) i Mina Kitanović (zamenik člana Odbora Ilije Životića).

 Sednici su, na poziv predsednika, iz Komisije za zaštitu konkurencije prisustvovali: Nebojša Perić, predsednik Komisije za zaštitu konkurencije, i članovi Saveta Komisije: Čedomir Radojčić, Danijela Bokan, Miroslava Đošić i dr Siniša Milošević, kao i  Mirjana Milovanović, rukovodilac Sektora za materijalno-finansijske poslove, Milica Stanković, rukovodilac Sektora za normativno-pravne, kadrovske i opšte poslove i Gordana Lukić, rukovodilac Sektora za pravne poslove, domaću i međunarodnu saradnju.

 Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Godišnjeg izveštaja o radu Komisije za zaštitu konkurencije za 2019. godinu (01 broj 02-361/20 od 28. februara 2020. godine).

Pre prelaska na rad prema utvrđenom dnevnom redu, Odbor je jednoglasno usvojio zapisnike Treće i Četvrte sednice Odbora.

Prva tačka: **Godišnji izveštaj o radu Komisije za zaštitu konkurencije za 2019. godinu**

 Odbor je razmotrio Godišnji izveštaj o radu Komisije za zaštitu konkurencije za 2019. godinu i podneo Izveštaj Narodnoj skupštini sa Predlogom zaključka.

 Pre prelaska na razmatranje, predsednik Odbora je dao uvodne napomene i upoznao Odbor sa odredbama Zakona o zaštiti konkurencije kojima je određena kontrolna i izborna funkcija Odbora i Narodne skupštine prema Komisiji za zaštitu konkurencije.

 U uvodnim napomenama, Nebojša Perić, predsednik Komisije za zaštitu konkurencije, istakao je da je Komisija mlado regulatorno telo, osnovano 2005. godine. Prvi Savet Komisije za zaštitu konkurencije počeo je sa radom u aprilu 2006. godine. Sadašnji Savet izabran je na sednici Narodne skupštine, koja je održana 14. novembra 2019. godine, izuzev Čedomira Radojčića, člana Saveta koji je izabran 27. decembra 2016. godine, na pet godina. Ispitivanje postojanja povrede konkurencije, koncentracija i sprovođenje sektorskih analiza, javno zastupanje politike konkurencije i njena promocija, domaća i međunarodna saradnja su najznačajniji poslovi koji Komisija obavlja. Komisija ima 56 zaposlenih, od čega za petoro zaposlenih miruje radni odnos (troje su članovi Saveta Komisije). U narednom periodu će jačati kadrovski kapaciteti, imajući u vidu nove obalsti kojima će se Komisija baviti. Komisija se finansira iz sopstvenih prihoda, što je jedan od načina da se očuva njena nezavisnost. Više od 70% čini devizni prihod od izdavanja akata, odnosno rešenja u postupcima koncentracije, gde su podnosioci, odnosno sticaoci prava na koncentraciju, inostrane kompanije. Manji deo prihoda se ostvaruje od pojedinačnih izuzeća koja Komisija donosi. Finansijsko poslovanje Komisije u 2019. godini je bilo pozitivno. Ostvaren je višak prihoda nad rashodima u iznosu od 266 miliona dinara, od čega je 160 miliona dinara uplaćeno u budžet Republike Srbije. Preostali deo od 106 miliona dinara je proknjižen kao sredstva rezerve. Komisija je u toku 2019. godine vodila ukupno 23 postupka za ispitivanje postojanja povrede konkurencije, od čega je 21 predmet prenet iz prethodne 2018. godine. U toku 2019. godine pokrenuta su dva postupka, okončano ukupno deset postupaka i to tako što su u dva predmeta izrečene mere zaštite konkurencije, četiri postupka su obustavljena, a u četiri postupka je doneto rešenje o prekidu postupka. Podneto je ukupno 197 prijava koncentracija, od čega je 167 rešeno u skraćenom postupku, što je obradilo osmoro zaposlenih u Komisiji. Sprovedene su tri sektorske analize: tržišta nafte i derivata nafte, trgovine u maloprodajnim objektima i analiza uslova konkurencije u proizvodnji i preradi suncokretovog ulja. Promocija politike zaštite konkurencije bila je značajna aktivnost Komisije u toku godine, jer najveći broj povreda nastaje iz nehata ili neznanja. Projekat sa italijanskim telom za zaštitu konkurencije realizovan je i u okviru tog projekta edukovane su sudije Upravnog suda. Odluke Komisije su konačne, ali postaju pravosnažne kad se okončaju postupci pred Upravnim sudom (stranke u postupku mogu pokrenuti upravni spor protiv rešenja Komisije pred Upravnim sudom).

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* koliki je stepen efikasnosti ukoliko je osmoro zaposlenih rešavalo 197 predmeta;
* na koji način može da se poveća broj zaposlenih i da li postoje mogućnosti za proširenje znanja i sticanje novih znanja kroz razmene i saradnju sa drugim telima koja se bave zaštitom konkurencije;
* da li je Komisija nadležna za strane kompanije koje u našoj zemlji sporovode nelojalnu konkurenciju prema našim kompanijama ili sprečavaju naše kompanije da budu konkurentne i dobijaju poslove u njihovim zemljama.

 Izneto je mišljenje da je Komisija vrlo efikasna u rešavanju predmeta, i da će broj predmeta rasti iz godine u godinu.

 Takođe je izneto mišljenje da zaštita potrošača, odnosno konzumenata, nije uvek bila prioritet kada je u pitanju politika zaštite konkurencije. U početku rada Komisije, u pravnom vakuumu dok Komisija nija došla do ozbiljnijeg kapaciteta, došlo je do zloupotreba od strane jedne kompanije preko maloprodajnih objekata ili povezanih lica. Nije bilo kontrole na tržištu ne samo po pitanju cena koje plaćaju građani ili krajnji konzumenti robe ili usluga, već je postojao drugi problem, da je monopolista koji je zauzimao značajan deo tržišta kontrolisao sve u nizu. Radilo se o kompaniji „Delta“ koja je monopolista postala preuzimanjem preduzeća „C market“ iz stečaja, a ne iz redovnog posla. Nije kontrolisala samo maloprodajne cene robe i usluga, nego i cene po kojima je nabavljala robu. Kompanija je sama određivala rokove u kojima je vršila plaćanja, i ti rokovi su često bili probijani iako ih je sama određivala. Roba koja je u jednom trenutku završila kod mnopoliste, dovela je do nelikvidnosti svih subjekata koji su isporučivali robu, od proizvođača i dobavljača, do uvoznika. Nelikvidnost je dovela do zaduživanja tih privrednih subjekata za održavanje tekuće likvidnosti, umesto za investicije. Dugovanja su bila veoma visoka u odnosu na kapital preduzeća, i 2009. i 2010. godine je veliki broj proizvođača, uvoznika, trgovaca je ili napuštao naše tržište ili odlazio u stečaj, a kasnije i u likvidaciju. To je škola koju je Srbija prošla na teži način i zato i Odbor i Narodna skuptpština treba da podrže Komisiju koja će podizanjem kapaciteta i kvaliteta rada, pravovremeno i efikasno štititi i građane i privredu. Izražena je nada da se nikada više neće ponoviti da jedan monopolista dovede celu državu u problem.

 U odgovoru na izneta mišljenja i postavljena pitanja, Čedomir Radojčić, član Saveta Komisije za zaštitu konkurencije, izneo je da će Komisija u narednom periodu proširivati kadrovske kapacitete. Efikasnost rešavanja predmeta je izuzetno visoka. Saradnja sa stranim telima za zaštitu konkurencije je veoma intenzivna. Sve veći broj mladih ljudi iskazuje interesovanje za obrazovanje za sprovođenje politike zaštite konkurencije i pišu radove i na Ekonomskom i na Pravnom fakultetu. Nivo kulture zaštite konkurencije u odnosu na početak 2006. godine je značajno porastao, i u privredi i u obrazovnom nivou zaposlenih u Komisiji. Zaposleni u Komisiji sa entuzijazmom rešavaju sve složenije predmete i bave se sve složenijim ekonomskim analizama i ekonometrijskim modelima. Komisija je dobro opremljena tehničkim sredstvima za rad. Svi mehanizmi zašte konkurencije koji se primenjuju u Evropi, primenjuju se i u Srbiji. Normativna aktivnost je intenzivirana u tekućem periodu. Pripremljene su tri nove uredbe koje je Srbija bila dužna da donese, prema Izveštaju EK o napretku, i uredbe će uskoro razmatrati Vlada RS. Radna grupa koju čine sve zainteresovane strane, pri Ministarstvu trgovine, turizma i telekomunikacija, formirana pre godinu i po dana, vrlo intenzivno radi na izradi nacrta novog zakona o zaštiti konkurencije.

 U diskusiji su učestvovali Veroljub Arsić i Dragomir Karić, kao i Nebojša Perić i Čedomir Radojčić.

 „Na osnovu člana 237. Poslovnika Narodne skupštine, Odbor je podneo Narodnoj skupštini

I Z V E Š T A J

 Odbor je, u skladu sa članom 237. Poslovnika Narodne skupštine, razmotrio Godišnji izveštaj o radu Komisije za zaštitu konkurencije za 2019. godinu, koji je podnet Narodnoj skupštini na osnovu člana 20. Zakona o zaštiti konkurencije.

 Odbor je utvrdio Predlog zaključka povodom razmatranja Godišnjeg izveštaja o radu Komisije za zaštitu konkurencije za 2019. godinu, koji podnosi Narodnoj skupštini na razmatranje i usvajanje.

 Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

 PREDSEDNIK Veroljub Arsić

PREDLOG

 Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10 i 108/13 - dr. zakon) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

 Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2021. godine, donela je

ZAKLjUČAK

povodom razmatranja Godišnjeg izveštaja o radu Komisije za zaštitu konkurencije za 2019. godinu

1. Prihvata se Godišnji izveštaj o radu Komisije za zaštitu konkurencije za 2019. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2021. godine

NARODNA SKUPŠTINA

 PREDSEDNIK

 Ivica Dačić

O B R A Z L O Ž E Nj E

 Pravni osnov za donošenje Zaključka sadržan je u članu 8. stav 1. Zakona o Narodnoj skupštini („Službeni glasnik RS“, br. 9/10 i 108/13 - dr. zakon) i članu 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst).

Članom 237. st. 1. i 4. Poslovnika Narodne skupštine predviđeno je da predsednik Narodne skupštine dostavlja izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru. Nakon razmatranja izveštaja, nadležni odbor podnosi izveštaj Narodnoj skupštini, sa predlogom zaključka, odnosno preporuke.

 Članom 239. Poslovnika Narodne skupštine, predviđeno je da Narodna skupština razmatra izveštaje iz člana 237. st. 1. i 4. Poslovnika i predlog zaključka, odnosno preporuke nadležnog odbora, na prvoj narednoj sednici. Na sednicu Narodne skupštine poziva se predstavnik državnog organa, organizacije, odnosno tela čiji se izveštaj razmatra. Narodna skupština, po zaključenju rasprave, donosi zaključak, odnosno preporuku, većinom glasova narodnih poslanika na sednici na kojoj je prisutna većina narodnih poslanika.

 Na osnovu člana 20. Zakona o zaštiti konkurencije („Službeni glasnik RS“, br. 51/09 i 95/13) Komisija za zaštitu konkurencije podnosi Narodnoj skupštini godišnji izveštaj o radu do kraja februara tekuće godine, za prethodnu godinu. Saglasno navedenoj odredbi zakona, Komisija za zaštitu konkurencije je podnela 28. februara 2020. godine Izveštaj o radu Komisije za zaštitu konkurencije za 2019. godinu.

 Odbor za privredu, regionalni razvoj, trgovinu, turizam i energetiku, na sednici održanoj 3. februara 2021. godine, razmotrio je Godišnji izveštaj o radu Komisije za zaštitu konkurencije za 2019. godinu i saglasno članu 237. stav 4. Poslovnika Narodne skupštine utvrdio Predlog zaključka koji je sa izveštajem podneo Narodnoj skupštini.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.

Odbor je, u skladu sa članom 237. stav 4. Poslovnika Narodne skupštine, podneo Narodnoj skupštini Izveštaj sa Predlogom zaključka.

 Sednica je zaključena u 13 časova i 45 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić